钦定古今图书集成/明伦汇编/氏族典/第017卷 > 礼记 > 《坊记》
## 钦定古今图书集成/明伦汇编/氏族典/第017卷 > 礼记 > 《坊记》

子云：“取妻不取同姓，以厚别也。”

〈注〉“厚”，犹远也。

故“买妾不知其姓则卜之。”

〈注〉《妾》言“买”者，以其贱同之于众物也。士庶之妾，恒多凡庸，有不知其姓者。

以此坊民，《鲁春秋》犹去夫人之姓曰“吴”，其死曰“孟子
卒。”

〈注〉吴，太伯之后，鲁同姓也。昭公取焉。去姬曰“吴”而已，至其死，亦略云。孟子卒，不书“夫人某氏薨”，《孟子》盖其“且”字。〈疏〉此一节，坊民取同姓为妻之事。《鲁春秋》犹去夫人之姓曰吴者，依《春秋》之例，如夫人齐女，即云“姜氏至自齐”，以例言之，此吴女亦当云“夫人姬氏至自吴。”鲁则讳其姬姓，而不称“夫人姬氏至自吴”，是去夫人之姓曰吴也。但《春秋》经文不载其事，其《春秋》简牍杂记则有之，故《论语》云：“谓之吴孟子。”是当时之言有称吴也。“其死曰孟子卒”者，哀十二年称“孟子卒”，若其不讳，当云“夫人姬氏薨”，以讳取同姓，而云“孟子卒。”孟子是夫人之且字，没其氏，书其“且”字，且没其薨，而略言卒而已，皆为同姓讳之。郑与何休皆以讳取同姓而书卒，《左氏》则以不成丧，故称卒，与郑、何异也。